《雨》
清代·弘历

三春惠欲虚，一犁泽希渥。回首忆前兹，唶哉欠普足。

秋麦秀未实，春麦苗未秀。向拟充口腴，今切燃眉救。

麦歉北方常，去岁乃幸然。所忧在禾黍，多未遍种田。

昼畏赤日炎，夜望列星灿。更值筹遐边，殷忧度明旦。

簇云亦已升，终风又阻𨕣。踟蹰心弗宁，徘徊伫阶序。

风声让云势，雷雨忽解作。入夕霏溟濛，未敢云何若。

霶霈为廉纤，其力复渐微。宵衣亦就枕，无眠以吁唏。

数漏达五更，凌晨风又起。慰不抵予愁，反侧问无已。

云恐风送去，亦赖风送来。须臾更大沛，优零辰已牌。

兴锄利秋稼，登盘报夏收。夏至迟廿日，探节舒眉头。

即晴亦云可，再雨斯益善。霁烟散午曦，惜意仍展转。

人苦不知足，于得谁厌多。自我尚如此，何能怪其他。